**Numai eu**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Azi nu mai sunt corăbii, fortăreţe

Sau templieri plecaţi prin cruciade,

La pension nu se predă nobleţe,

Iar Don Juan nu stă pe sub arcade

Să mai compună seara serenade

Contesei îmbrăcate cu paiete,

Nici Casanova nu aruncă nade

Prinţeselor care-i zâmbesc cochete.

Azi numai eu aştept să cadă luna

Cu faţa-n perna albă de mătase

Şi să-ţi compun sonete pictând runa

Pe buzele fierbinţi şi voluptoase.

- Un vânt uşor şi candela se stinge,

Alunecă satenul la picioare,

Pe coapsele-ncordate parcă ninge

Cu albul pur al iernilor polare,

Dar mâna ta brodează-n întuneric

Pe gheaţa pielii mele diamante,

Iar buzele sub sânul mic şi sferic

Descoperă nostalgicul andante

Al inimii şi-apoi accelerează

Tahicardii ce le credeam uitate

Ce-n raza lunii pline germinează

Cu inocenţa micilor păcate.

Ioan Grigoraș Liliana Trif